ভারতে টি২০ বিশ্বকাপ বয়কট করল বাংলাদেশ!

ওয়েব ডেস্ক : নিজেদের সিদ্ধান্তে অনড় রইল বাংলাদেশ (Bangladesh)। ভারতে হতে চলা টি২০ বিশ্বকাপ (T20 World Cup 2026) বয়কট করল তারা। বৃহস্পতিবার চূড়ান্ত সিদ্ধান্ত নিল বাংলাদেশের ক্রিকেট বোর্ড বা বিসিবি (BCB)। ২২ জানুয়ারি বিসিবির অভ্যন্তরীণ বৈঠকের পর এই সিদ্ধান্ত ঘোষণা করা হয়। প্রসঙ্গত, ২২ তারিখ ঢাকার হোটেলে ক্রিকেটারদের নিয়ে বৈঠকে বসেছিল বাংলাদেশ সরকার। সেখানেই এই সিদ্ধান্ত নেওয়া হয় বলে খবর।

এই প্রসঙ্গে বিসিবি (BCB) সভাপতি আমিনুল ইসলাম বুলবুল বলেন, “আমরা আইসিসির সঙ্গে যোগাযোগ চালিয়ে যাব। আমরা বিশ্বকাপ খেলতে চাই, কিন্তু ভারতে খেলব না। এই সিদ্ধান্তের বিরুদ্ধে আমরা লড়াই চালিয়ে যাব। আইসিসি বোর্ড মিটিংয়ে কিছু সিদ্ধান্ত আমাদের কাছে অত্যন্ত হতাশাজনক ছিল। মুস্তাফিজুর সংক্রান্ত বিষয়টি কোনও বিচ্ছিন্ন ঘটনা নয়। ওই ক্ষেত্রে ভারতই একমাত্র সিদ্ধান্ত গ্রহণকারী ছিল।”

আরও খবর : প্রয়াত ইস্টবেঙ্গলের প্রাক্তন অধিনায়ক!

তিনি আরও বলেন, “আইসিসি (ICC) আমাদের অনুরোধ মানেনি যে, ভারতের বাইরে আমাদের ম্যাচগুলি আয়োজন করা হোক। বিশ্ব ক্রিকেটের ভবিষ্যৎ নিয়ে আমরা অনিশ্চিত। ক্রিকেটের জনপ্রিয়তা ক্রমশ কমছে। ২০ কোটি মানুষকে কার্যত দূরে সরিয়ে রাখা হয়েছে। ক্রিকেট অলিম্পিকে জায়গা পেলেও, আমাদের মতো দেশ সেখানে না থাকলে সেটা আইসিসিরই ব্যর্থতা।”

প্রসঙ্গত, বাংলাদেশে ক্রিকেট বোর্ড জানিয়েছিল, নিরাপত্তার কারণে তারা ভারতে খেলতে আসতে চায় না। এমনকি তাদের ম্যাচগুলি শ্রীলঙ্কায় আয়োজন করা হোক, এমন দাবি জানানো হয়েছিল। তবে তাতে রাজি ছিল না আন্তর্জাতিক ক্রিকেট কাউন্সিল। বাংলাদেশ পাল্টা গ্রুপ বদলের কথা বলে। কিন্তু, তাতেও রাজি হয়নি আইসিসি। অন্যদিকে বাংলাদেশ নিয়ে বুধবার বৈঠক করেছিল আন্তর্জাতিক ক্রিকেট কাউন্সিল (ICC)। সেখানে ছিল অনেক ক্রিকেট বোর্ড। কিন্তু সেখানে বাংলাদেশ ইস্যু নিয়ে ভারতের পক্ষে ভোট পড়ে ১৪ টি। আর বিপক্ষে পড়ে দু’টি।

অন্যদিকে, বিশ্বকাপ নিয়ে সিদ্ধান্ত নেওয়ার জন্য বাংলাদেশকে ২১ জানুয়ারি, বুধবার পর্যন্ত সময় দেওয়া হয়েছিল। কিন্তু আইসিসি-র বৈঠকের পর সেই সময় আরও একদিন বাড়ানো হয়। অর্থাৎ বৃহস্পতিবারের মধ্যে বিশ্বকাপ খেলা নিয়ে সিদ্ধান্ত নিতে হবে। আর সিদ্ধান্ত নিয়ে বাংলাদেশ জানাল, তারা ভারতে বিশ্বকাপ খেলবে না। বাংলাদেশ না খেললে স্কটল্যান্ড সুযোগ পাবে। আপাতত ICC-র থেকে চূড়ান্ত সিদ্ধান্ত আসার অপেক্ষা।

দেখুন অন্য খবর :