আজ শুরু এশিয়া কাপ, ভারতের অভিযান শুরু কাল

স্পোর্টস ডেস্ক: অপেক্ষার অবসান, আজ মঙ্গলবার (৯ সেপ্টেম্বর) শুরু হচ্ছে এশিয়া কাপ (Asia Cup 2025)। পরের বছর ফেব্রুয়ারি-মার্চে রয়েছে টি২০ বিশ্বকাপ (T20 World Cup 2026)। তাই প্রথা অনুযায়ী এবারের এশিয়া কাপও কুড়ি-বিশের ফর্ম্যাটে হচ্ছে। মঙ্গলবার ভারতীয় সময় রাত ৮টায় আফগানিস্তান বনাম হং কং ম্যাচ দিয়ে শুরু টুর্নামেন্ট। বুধবার সংযুক্ত আরব আমিরশাহির বিরুদ্ধে কাপ অভিযান শুরু করবে সূর্যকুমার যাদবের (Surya Kumar Yadav) ভারত।

গ্রুপ পর্যায়েই রয়েছে ভারত-পাকিস্তান (India vs Pakistan) মহা-দ্বৈরথ। তবে এবার সূচি এমনভাবে করা হয়েছে যে দুই চির-প্রতিদ্বন্দ্বী প্রতিবেশী দেশ মোট তিনবার মুখোমুখি হতে পারে। এশিয়া কাপের এই সংস্করণে পুরস্কার মূল্যও বাড়িয়ে দেওয়া হয়েছে। চ্যাম্পিয়ন দল পাবে ৩০০,০০০ আমেরিকান ডলার (প্রায় ২.৬ কোটি টাকা)। রানার আপরা পাবে ১৫০,০০০ আমেরিকান ডলার (প্রায় ১.৩ কোটি টাকা)।

আরও পড়ুন: অনন্য রেকর্ড করলেন সিনার-আলকারাজ ‘জুটি’!

এবারের এশিয়া কাপে সরাসরি যোগ্যতা অর্জন করেছে পাঁচটি দল, তারা হল— ভারত, পাকিস্তান, শ্রীলঙ্কা, বাংলাদেশ এবং আফগানিস্তান। অ্যাসোসিয়েট দেশগুলিকে নিয়ে আয়োজিত এসিসি প্রিমিয়ার কাপ প্রতিযোগিতায় প্রথম তিন স্থানে শেষ করা আমিরশাহি, ওমান এবং হং কং যোগ্যতা অর্জন করেছে। সবমিলিয়ে এবার আটটা দল।

আটটি দলকে চার চার করে দুই গ্রুপে ভাগ করা হয়েছে। এ গ্রুপে আছে ভারত, পাকিস্তান, ওমান এবং আমিরশাহি। বি গ্রুপে আছে শ্রীলঙ্কা, বাংলাদেশ, আফগানিস্তান এবং হং কং। দুই গ্রুপ থেকে দুটি করে চারটি দলকে নিয়ে হবে সুপার ফোর। সুপার ফোরের প্রথম দুই স্থানে শেষ করা দল যাবে ফাইনালে। ২৮ সেপ্টেম্বর দুবাই ইন্টারন্যাশনাল স্টেডিয়ামে জানা যাবে এবারের এশিয়া-সেরা কোন দল।